SKRIFTLIG FORESPØRGSEL E-3080/02

af Erik Meijer (GUE/NGL) til Kommissionen

(28. oktober 2002)

Om: Økonomisk løsning i stedet for retsforfølgning efter bedragerisager i byggebranchen for at hindre, at de berørte virksomheder udelukkes fra EU-markedet

1. Er Kommissionen bekendt med de tilfælde af bedrageri, der er begået af store bygge- og anlægsvirksomheder i Nederlandene, som har lavet indbyrdes aftaler om at fordele gennemførelsen af offentlige kontrakter, og som tillige i fællesskab har aftalt priserne, hvilket i mellemtiden har givet anledning til en national parlamentarisk undersøgelse?

2. Er det ligeledes Kommissionen bekendt, at der i bedragerisagen i forbindelse med anlæggelsen af en jernbanetunnel ved Schiphol lufthavn er tilvejebragt en mindelig løsning i form af en transaktion, dvs. en aftale med den retsforfølgende instans (ministeriet for offentlige arbejder) gående ud på, at der i stedet for betaling er givet afkald på retsforfølgning?

3. Er det rigtigt, at virksomheder, der laver aftaler som nævnt i pkt. 1, også begår andre former for bedrageri eller undlader at betale social- og arbejdsmarkedsbidrag og derfor bliver dømt, hvorved de kan udelukkes fra at deltage i europæiske udbud?

4. Kan det på grund af risikoen for udelukkelse antages, at transaktionsinstrumentet er anvendt til at beskytte store nederlandske virksomheder mod deres konkurrenter i andre medlemsstater, der kan henvise til en domfældelse i et forsøg på at få deres nederlandske konkurrenter udelukket?

5. Er der flere eksempler på medlemsstater, der beskytter deres virksomheder mod udelukkelse på EU-niveau ved hjælp af procedurer, som bevirker, at en under normale omstændigheder forventet domfældelse undgås?

6. I hvilket omfang er der eventuelt mulighed for, at virksomheder, som kun på grund af en nationalt anvendt juridisk procedure ikke er blevet dømt for overtrædelse af udbudsregler, bagefter alligevel kan udelukkes fra det europæiske marked i en bestemt periode?

7. Hvilke foranstaltninger træffes der for at opnå, at udelukkelse for fremtiden ikke lader sig undgå, selv om en myndighed, der er velvilligt indstillet over for en bedragerimistænkt virksomhed, tager en transaktion i anvendelse?

Svar afgivet på Kommissionens vegne af Mario Monti

(6. december 2002)

1. Kommissionen er blevet gjort opmærksom på de mange (påståede) bedragerisager inden for byggebranchen i Nederlandene via den nationale konkurrencemyndighed, NMA, og medierne. Medlem af Kommissionen med ansvar for det indre marked afgav forklaring for den nederlandske parlamentsforhørskomité vedrørende byggebranchen den 28. juni 2002 og fremlagde supplerende skriftlige oplysninger.

2. Kommissionen har fået kendskab til denne sag gennem medierne.

3. Det er korrekt, at EU-direktiverne om offentlige indkøb, herunder især reglerne om kvalitativ udvælgelse af bud, fastsætter, at en tjenesteudbyder, leverandør eller tilbudsgiver kan udelukkes fra deltagelse i et udbud, hvis han har modtaget en dom for en alvorlig forseelse i forbindelse med erhvervsudøvelse, som har retskraft, eller hvis han ikke har opfyldt sine forpligtelser med hensyn til at betale social- og arbejdsmarkedsbidrag i overensstemmelse med gældende lovbestemmelser.

4. Kommissionen råder ikke over oplysninger vedrørende dette spørgsmål. En mindelig løsning beskytter under alle omstændigheder ikke virksomheder fra en mulig udelukkelse fra europæiske udbud, da ovennævnte regler i punkt 3 ligeledes bestemmer, at en serviceudbyder, leverandør eller ordregiver, som er kendt skyldig i en alvorlig forseelse i forbindelse med erhvervsudøvelse, som kan bevises af de ordregivende myndigheder, kan udelukkes fra deltagelse i en kontrakt.

5. Som nævnt i punkt 4 kan medlemsstaterne ikke beskytte virksomheder fra en mulig udelukkelse fra et europæisk udbud ved hjælp af en mindelig løsning, da EU-direktiverne om offentlige udbud, der gælder i alle medlemsstaterne, giver mulighed for udelukkelse på grund af en alvorlig forseelse i forbindelse med erhvervsudøvelse, som ordregiver kan bevise.

6. Som nævnt i punkt 4 bestemmer EU-direktiverne om offentligt udbud, at en tjenesteudbyder, leverandør eller tilbudsgiver, der er skyldig i en alvorlig forseelse i forbindelse med erhvervsudøvelse, som kan bevises af de ordregivende myndigheder, kan udelukkes fra deltagelse i et udbud.

7. På denne baggrund er det ikke nødvendigt at træffe yderligere foranstaltninger.